I tillegg til konduktøren som omkom, ble én person lettere skadet. En kvinne som satt i huset sitt på småbruket Kvernmyra, ca. 160 meter fra eksplosjonsstedet, ble truffet av glassplinter fra et vindu som ble knust. Huset på Kvernmyra ble totalskadet, og granatsplinter slo inn i både huset og et tre like ved. Også andre bygninger i området ble skadet av lufttrykket og deler fra de sprengte togvognene. Så langt unna som på Namdals folkehøgskole på Grong og på Leksås nord for tettstedet Grong, henholdsvis 4,5 og 5,5 km fra ulykkesstedet, ble vindusruter knust av lufttrykket fra den siste eksplosjonen. Den første eksplosjonen gjorde skade på to biler på veien ved ulykkesstedet. Eksplosjonene gjorde også stor skade på granskogen i området.